বন্দরের দখল রাখতে কংগ্রেসকে মদত দিচ্ছে তৃণমূলেরই একাংশ। চাঞ্চল্যকর এই অভিযোগ করলেন তৃণমূলেরই মেয়র পারিষদ সামসুজ্জামান আনাসারি। আজ গার্ডেনরিচে কংগ্রেস ও তৃণমূলের শ্রমিক সংগঠনের সংঘর্ষের পরই এই অভিযোগ তোলেন তিনি। বন্দর কার দখলে থাকবে? তা নিয়ে বহুদিন ধরেই বহু সংঘর্ষের সাক্ষী হয়েছে গার্ডেন রিচ। বুধবারও তেমনই আরেক সংঘর্ষ হল গার্ডেন রিচ শিপ বিল্ডার্সে। শ্রমিকদের নিয়োগ নিয়ে সংঘর্ষে জড়িয়ে পড়ে কংগ্রেস ও তৃণমূলের শ্রমিক সংগঠন।  জখম হন ৮ জন আইএনটিইউসি কর্মী। দোষীদের গ্রেফতারের দাবিতে গার্ডেন রিচ থানার সামনে বিক্ষোভ দেখায় কংগ্রেস। ঘটনাস্থলে হাজির হন এলাকায় কংগ্রেসের মুখ বলে পরিচিত মহঃ মোক্তার। তাঁর নিশানায় ছিলেন, সামসুজ্জামান আনসারি।মোক্তারের অভিযোগ, তৃণমূলের উঁচু তলার নেতারা নন, এলাকায় অশান্তির জন্য দায়ী তৃণমূলের মেয়রপারিষদ আনসারি। মোক্তারের বিরুদ্ধে পাল্টা অভিযোগ তুলতে গিয়ে মেয়রপারিষদ আনসারি আবার পুলিস প্রশানকেই কাঠগড়ায় তোলেন। কিন্তু শাসক দলের মেয়র পারিষদ হওয়া সত্ত্বেও কী ভাবে থানা-পুলিস সবারই মদত পাচ্ছে মোক্তার। এবার আর কোনও রাখ ঢাক না করে সরাসরি তৃণমূলের গোষ্ঠী দ্বন্দ্বে অভিযোগ শোনা যায়  আনসারির গলায়। এবারের পুরভোটে  তৃণমূলের হাত থেকে দুটি ওয়ার্ড ছিনিয়ে নিয়েছে তৃণমূল। সামনে বিধানসভা ভোট। ফলে বন্দরে রাশ কোন নেতার হাতে থাকবে তা নিয়ে মরিয়া সকলে। এবারে সেই সংঘাতের মাঝেই শাসক শিবিরের অস্বস্তি বাড়াল গোষ্ঠী দ্বন্দ্বের অভিযোগ।